Els materials de cara al pròxim curs incorporen dispositus per fumar com les pipes d'aigua i les cigarretes electròniques
El Programa Classe sense Fum incorporarà, el curs 2020/21, una nova unitat didàctica dedicada a les presentacions alternatives de tabac i nicotina, com les cigarretes electròniques o les pipes d'aigua (conegudes també com shishes ), que poden ser una via d'inici per al consum d'altres productes convencionals del tabac a l'adolescència.
Amb aquest material s'amplia la sèrie de documents didàctics publicat els darrers anys, destinats als centres que participen en el programa o porten a terme altres activitats educatives de prevenció del tabaquisme.
Durant el curs 2019-20, han participat en el programa 3.119 alumnes de 119 aules de 39 centres educatius de Catalunya.
La interrupció de les activitats presencials als centres educatius de Catalunya ha dificultat el seguiment de Classe sense Fum a algunes escoles i instituts, però el compromís de l'alumnat i el professorat amb la prevenció del tabaquisme ha permès que molts grups classe hagin pogut fer públics el resultat del seu treball durant el curs escolar 2019-2020 que és a punt de finalitzar.
El tabaquisme és la primera causa evitable de pèrdua de salut i de mortalitat prematura, que causa cada any gairebé 10.000 defuncions prematures a Catalunya.
Gràcies a les polítiques de prevenció i control que s'han anat desenvolupant durant les últimes dècades i la sensibilització del conjunt de la societat, el percentatge de persones fumadores ha anat disminuint de forma gradual, però a Catalunya encara fuma el 23,9% de les persones de 15 anys en endavant, la qual cosa significa que hi ha quasi 1,5 milions de persones fumadores, la meitat de les quals poden morir prematurament per malalties relacionades amb el tabac.
La major part de les persones fumadores van iniciar-se en l'ús del tabac a l'adolescència.
Per aquest motiu Salut va posar en marxa, entre altres mesures, una campanya contra el tabac destinada als joves i protagonitzada pel jugador de la NBA, Ricky Rubio.
Sota el lema " Aguanta", la campanya* posava l'accent en el col·lectiu de joves d'entre 14 i 20 anys per evitar que comencessin a fumar o fer que ho deixessin al més aviat possible.
Per altra part son molt importants les actuacions a les escoles.
A casa nostra, l'ús de tabac entre els adolescents de 14 a 18 anys escolaritzats ha disminuït notablement aquests últims anys: el percentatge de fumadors diaris va passar del 23,0% l'any 2004 al l'11,7% el 2018 (ESTUDES).
La iniciació del tabaquisme a l'adolescència és una prioritat per als professionals i les administracions responsables de l'Educació i de la Salut Pública.
Classe sense fum, un programa actiu des del 1997
"Classe sense fum" és un programa d'àmbit europeu que persegueix l'objectiu que els adolescents d'entre 12 i 14 anys no fumin o que comencin el més tard possible.
El projecte s'emmarca en la iniciativa Smoke-free Class, que s'ha validat científicament en diversos estudis epidemiològics i que es realitza a Barcelona des de l'any 1997 i a tot Catalunya des del 2004.
El programa es basa en el suport del grup i l'incentiu de la participació en un concurs per tal d'assolir el compromís conjunt de no fumar durant tot el curs escolar.
Els docents del centre imparteixen les sessions, fan un seguiment del grup i donen suport a l'alumnat que desenvolupa una activitat creativa que consisteix en l'elaboració d'un vídeo o un cartell amb un missatge orientat a la prevenció del tabaquisme a l'adolescència.
El programa s'ofereix als centres d'Educació Secundària i s'adreça a l'alumnat de 12 a 14 anys del primer cicle d'Educació Secundària Obligatòria, ja que alguns adolescents d'aquestes edats inicien el contacte amb el tabac.
Els grups que completen el programa i es mantenen sense fumar participen en un sorteig per obtenir diversos premis i un jurat de professionals i un altre d'adolescents distingeixen els millors treballs amb guardons especials.
El programa està coordinat conjuntament per l'Agència de Salut Pública de Catalunya i el Departament d'Educació de la Generalitat de Catalunya.
A la ciutat de Barcelona la coordinació del programa es porta a terme des de l'Agència de Salut Pública de Barcelona.
A l'hora d'implementar el projecte a Catalunya també hi participen com a entitats patrocinadores i col·laboradores la Direcció General de Joventut del Departament de Treball, Afers Socials i Famílies, l'Associació Espanyola Contra el Càncer i la Fundació "La Caixa".
Aquesta és una mostra dels vídeos i cartells elaborats per l'alumnat que ha participat a la darrera edició de Classe sense Fum:
1r ESO A: L'entrada està a prop, tu la pots evitar
1r ESO B: Deixa el fum, no és un bon perfum!